Document ID: 32011D0196

РЕШЕНИЕ НА КОМИСИЯТА
от 29 март 2011 година
относно съответствието на стандарт EN 14682:2007 за връзки и шнурове на облекло за деца с общото изискване за безопасност на Директива 2001/95/ЕО на Европейския парламент и на Съвета и за публикуване на позоваването на стандарта в Официален вестник
(нотифицирано под номер C(2011) 1860)
(текст от значение за ЕИП)
(2011/196/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2001/95/ЕО на Европейския парламент и на Съвета от 3 декември 2001 г. относно общата безопасност на продуктите (1), и по-специално член 4, параграф 2 от нея,
след консултация с постоянния комитет, създаден в съответствие с член 5 от Директива 98/34/ЕО на Европейския парламент и на Съвета от 22 юни 1998 г., установяваща процедура за предоставянето на информация в сферата на техническите стандарти и регламенти и правила относно услугите на информационното общество (2),
като има предвид, че:
(1)
Член 3, параграф 1 от Директива 2001/95/ЕО задължава производителите да пускат на пазара само безопасни продукти.
(2)
Съгласно член 3, параграф 2 от Директива 2001/95/ЕО даден продукт се счита за безопасен по отношение на рисковете и групите рискове, обхванати от съответните национални стандарти, когато отговаря на доброволните национални стандарти, с които се въвеждат европейските стандарти, позоваванията на които трябва да се публикуват от Комисията в Официален вестник на Европейския съюз в съответствие с член 4, параграф 2 от посочената директива.
(3)
Съгласно член 4, параграф 1 от директивата европейските стандарти следва да бъдат изготвени от европейските органи по стандартизация след възлагане на мандат от страна на Комисията. Комисията публикува позоваванията на тези стандарти.
(4)
С член 4, параграф 2 от директивата се установява процедура за публикуване на позоваванията на стандартите, приети от европейските органи по стандартизация преди влизането в сила на директивата. Когато тези стандарти гарантират спазване на задължението за обща безопасност, Комисията взема Решение за публикуването на позоваванията на тях в Официален вестник на Европейския съюз. В подобни случаи Комисията по своя инициатива или по искане на държавата-членка взема решение, в съответствие с процедурата по член 15, параграф 2 от посочената директива, дали даден стандарт отговаря на общото изискване за безопасност. Комисията взема решение за публикуване на позоваването на стандарта след извършване на консултация с Комитета, създаден по силата на член 5 от Директива 98/34/ЕО. Комисията уведомява държавите-членки за своето решение.
(5)
През ноември 2000 г. Комисията връчи мандат M/309 на CEN (Европейския комитет по стандартизация) за изработване на стандарт за безопасност, с който да се обърне внимание на рисковете от удушаване, наранявания и заклещване, които се пораждат от връзките и шнуровете на облеклото за деца.
(6)
В отговор на мандата на Комисията CEN прие стандарт EN 14682:2004. Комисията публикува позоваването на него в Официален вестник на Европейския съюз (3).
(7)
През септември 2007 г. стандарт EN 14682:2004 бе заменен от нов вариант, приет от CEN. Този вариант на стандарта внася яснота по отношение на изискванията за връзки и шнурове на облекло за деца и включва нагледни илюстрации. Позоваването на стандарта EN 14682:2007 не е публикувано в Официален вестник на Европейския съюз.
(8)
Между ноември 2008 г. и февруари 2010 г. органите за надзор на пазара от 11 държави-членки съвместно извършиха сравняване дали облеклото за деца, пуснато на пазара, отговаря на изискванията на стандарт EN 14682:2007. Проектът бе съфинансиран от Комисията (4).
(9)
Националните органи за надзор на пазара, взели участие в проекта, подадоха над 400 уведомления по системата RAPEX за облекла, които не отговарят на стандарт EN 14682:2007. Тези сигнали съставляват значителен дял от общия брой на сигналите по системата RAPEX, получени през 2009 г. (5)
(10)
Съвместният проект популяризира още по-активно познанията и повиши информираността на икономическите оператори по цялата верига на доставки за изискванията на стандарт EN 14682:2007.
(11)
Комисията счита, че стандарт EN 14682:2007 изпълнява условията на мандат M/309, съответства с общото изискване за безопасност, предвидено в Директива 2001/95/ЕО, и позоваването на него следва да бъде публикувано в Официален вестник на Европейския съюз в съответствие с процедурата, предвидена в член 4, параграф 2, първа алинея.
(12)
Настоящото решение относно съответствието на стандарт EN 14682:2007 с общото изискване за безопасност се взема по инициатива на Комисията.
(13)
Мерките, предвидени в настоящото решение, са в съответствие със становището на комитета по Директива 2001/95/ЕО,
ПРИЕ НАСТОЯЩОТО РЕШЕНИЕ:
Член 1
Стандарт EN 14682:2007 „Безопасност на облекло за деца - връзки и шнурове на облекло за деца - Изисквания“ отговаря на общото изискване за безопасност на Директива 2001/95/ЕО за рисковете, които тя обхваща.
Член 2
Позоваването на стандарт EN 14682:2007 се публикува в серия С на Официален вестник на Европейския съюз и заменя позоваването на стандарт EN 14682: 2004.
Член 3
Адресати на настоящото решение са държавите-членки.
Съставено в Брюксел на 29 март 2011 година.

Labels: 7
3
1
0